Nato je v sezoni 2001 francoski Renault kupil večinski delež moštva, Fisichella pa je dobil novega moštvenega kolega Jensna Buttna. Renaultovi motorji tega leta niso bili konkurenčni (dirkača sta se uvrščala v predzadnjo in zadnjo štartno vrsto), šele v drugem delu sezone je glavnemu inženirju Miku Gascoynu uspelo sestaviti soliden dirkalnik. Oba dirkača sta končala v točkah na dirki v Hockenheimu, Fisichella pa je bil v Spaju kar tretji. Po koncu sezone je moral sedež pustiti svojemu rojaku Jarnu Trulliju, sam pa se je preselil nazaj k Jordanu.